দল-বদল করেও ভোটে হেরে গেলেন বাবা সিদ্দিকি’র পুত্র জিশান

বান্দ্রা: মাস দেড়েক আগেই খুন হয়েছেন বাবা সিদ্দিকি। তাঁর ছেলে জিশান বাবা সিদ্দিকি মহারাষ্ট্রের বিধানসভা নির্বাচনে প্রার্থী হয়েছিলেন। ভেবেছিলেন, দল বদল করে হয়তো বাজিমাত করবেন। কারণ, বাবা সিদ্দিকি খুনের পর ছেলে জিশানের পক্ষে ছিল মানুষজনের সহানুভুতি। কিন্তু আবেগের বশে তো আর ভোট হয়না! তাই শেষমেশ ভোটের ময়দানে পরাজিত হলেন জিশান বাবা সিদ্দিকি। মহারাষ্ট্রের বান্দ্রা পূর্ব কেন্দ্র থেকে এবার প্রতিদ্বন্দিতা করছিলেন তিনি। সেখানে জয়লাভ করেছেন শিবসেনা (উদ্ভব বালাসাহেব ঠাকরে) প্রার্থী বরুণ সতীশ সরদেশাই। তিনি পেয়েছেন, ৫৭,৭০৮টি ভোট; যেখানে তাঁর নিকটবর্তী এনসিপি প্রার্থী জিশান বাবা সিদ্দিকি পেয়েছেন ৪৬,৩৪৩টি ভোট। অর্থাৎ, নির্বাচনে বাবা সিদ্দিকি পুত্র ১১,৩৬৫ ভোটে পরাজিত হয়েছেন।

আরও পড়ুন: কে হবেন মুখ্যমন্ত্রী? কী বললেন দেবেন্দ্র ফড়নবিশ?

প্রসঙ্গত, গত ১২ অক্টোবর খুন হয়েছিলেন বাবা সিদ্দিকি। বাবার মৃত্যুর পর ভেঙে পড়েছিলেন জিশান। তবে এই ঘটনার পরই তিনি কংগ্রেস ছেড়ে যোগ দিয়েছিলেন অজিত পাওয়ারের এনসিপি-তে। কারণ, মহারাষ্ট্রে কংগ্রেস উদ্ভব ঠাকরের শিবসেনা এবং শরদ পাওয়ারের এনসিপি-র সঙ্গে জোট করেছিল। এবার বান্দ্রা পূর্ব কেন্দ্রটি শরদ পাওয়ারের সঙ্গে সমঝোতা করে ছেড়ে দেয় কংগ্রেস। তাই নিজের কেন্দ্রে কংগ্রেসের হয়ে যে টিকিট পাওয়া যাবে না, তা আগেই বুঝে গিয়েছিলেন জিশান। সেই কারণে নির্বাচনের মুখে দল বদল করেন তিনি। যোগ দেন অজিত পাওয়ারের এনসিপি শিবিরে। কিন্তু শেষমেশ দল-বদল, সহমর্মিতা- কোনওকিছুতেই কিছু সুবিধা করতে পারলেন না তিনি। নির্বাচনী লড়াইয়ে পরাজয়কেই স্বীকার করতে হল বাবা সিদ্দিকি পুত্রকে।