বিষ্ণোইয়ের ভাইয়ের কথায় বাবা সিদ্দিকিকে খুন, বয়ান হত্যাকারীর

লখনউ: বাবা সিদ্দিকিকে (Baba Siddique)  খুনের ঘটনায় ধৃত নিজেকে লরেন্স বিষ্ণোই গ্যাংয়ের (Lawrence Bishnoi gang) সদস্য বলে দাবি করেছে। হত্যাকারী স্বীকার করেছে, এই খুন লরেন্স বিষ্ণোইয়ের ভাই আনমোল বিষ্ণোইয়ের কথায় করেছিল সে। ধৃত শিব কুমার (Shiv kumar) আরও জানিয়েছে যে, আনমোল বিষ্ণোইয়ের সঙ্গে তার যোগাযোগ একাধিকবার শুভম লোনকারের মাধ্যমে হয়েছিল, যে লরেন্স বিষ্ণোইয়ের ঘনিষ্ঠ সহযোগী বলে পরিচিত।

নেপালে পালানোর সময় শিব কুমারকে পাকরাও করে পুলিশ। আরও চারজনকে এই ঘটনায় গ্রেফতার করা হয়েছে। তারা শিব কুমারকে আশ্রয় দেওয়া সহ নেপালে পালাতে সাহায্য করেছিল।

আরও পড়ুন:ট্রাম্প প্রেসিডেন্ট হওয়ায় চাঙ্গা হচ্ছে ভারতের শেয়ার বাজার

এনসিপি নেতা বাবা সিদ্দিকিকে খুনের ঘটনায় রবিবার উত্তরপ্রদেশের বাহরাইচ থেকে গ্রেফতার করা হয় শিব কুমারকে। খুনের পর পরই সে নেপালে পালানোর চেষ্টা করেছিল, সেই মুহূর্তে যৌথ অভিযান চালিয়ে ইউপি এসটিএফ ও মুম্বই অপরাধ দমন শাখা তাকে গ্রেফতার করে।

খুনের ঘটনায় ব্যবহার করা হয়েছিল নাইন পয়েন্ট নাইন এম এম পিস্তল। সিদ্দিকির উপর মোট ৬টি গুলি চালানো হয়েছিল। ১২ অক্টোবর পূর্ব বান্দ্রায় ছেলে বিধায়ক জিশান সিদ্দিকির অফিস ভবনের বাইরে মহারাষ্ট্রের প্রাক্তন মন্ত্রীকে খুন করা হয়। বাবা সিদ্দিকিকে গুলি করে হত্যার একদিন পর ওই চক্রের একজন সদস্য তার হত্যার দায় স্বীকার করেছিল।

মুম্বই পুলিশ আগেই জানিয়েছিল, যে আনমোল বিষ্ণোই গুলি করার আগে বাবা সিদ্দিকের শ্যুটারদের সঙ্গে যোগাযোগ করেছিল। পুলিশ আরও বলেছে যে, আনমোল বিষ্ণোই অভিযুক্তদের সঙ্গে যোগাযোগের জন্য সোশ্যাল মিডিয়া অ্যাপ্লিকেশন স্ন্যাপচ্যাট ব্যবহার করেছিল।